Papersnake/gushiwen huggingface dataset:
即事
虞俦（宋代）

天末孤鸿远，园荒一径深。
畦蔬供小摘，家酿慰孤斟。
斋日浑无事，春天故作阴。
濬池兼插柳，取次见吾心。
包井冰清
区怀瑞（明代）

一脉源流几穴成，使君深泽遍端城。霜凝碧甃银床净，日照寒泓玉鉴清。

光映冰壶侵座彻，气淩梧叶藉阶平。繇来一砚清操励，遂使甘泉有令名。
句 其三
陈轩（宋代）

山连庾岭为南徼，水与潮阳作上流。
十月到南坡
虞俦（宋代）

触眼嗟黄落，凭高接翠微。
幽禽私自语，寒蝶晚相依。
醉熟风吹帽，愁生带减围。
功名竟何许，尊酒莫相违。
钓滩
李白（唐代）

磨尽石岭墨，浔阳钓赤鱼。
霭峯尖似笔，堪画不堪书。
春日宴乐游园赋韵得接字
王勃（唐代）

帝里寒光尽，神皋春望浃。梅郊落晚英，柳甸惊初叶。

流水抽奇弄，崩云洒芳牒。清尊湛不空，暂喜平生接。
琉球竹枝词 其十四
林麟焻（清代）

久稽异域岁将徂，自笑流连似贾胡。三老亦知归意速，时时风色相桐乌。
二绝句 其一
张耒（宋代）

衙斋无事雨初晴，山泽有容春向深。何物东风吹不散，祇应多病谪官心。
纵笔
陆游（宋代）

常笑相如赋上林，肯为子政铸黄金。
心光自发谁能障？踵息无声不厌深。
摇齿复牢堪决肉，枯颅再茁已胜簪。
老松涧底虽终弃，霜雪元知不解侵。
题祥龙石图
赵佶（宋代）

彼美蜿蜒势若龙，挺然为瑞独称雄。云凝好色来相借，水润清辉更不同。

常带暝烟疑振鬣，每乘宵雨恐凌空。故凭彩笔亲模写，融结功深未易穷。
四先生像赞·东莱吕成公
刘黻（宋代）

探微极深，经纬万象。
不显其杰，沈潜直养。
体立同著，惟和且平。
甘雨润泽，古井渊渟。
送长卿 其一
邹浩（宋代）

有口如钳方鲜语，无心似水始能思。杯中一片閒天地，占得新阳君与知。
胡仲厚为余写陋容诗以谢之
戴良（元代）

世间谁是丹青手，神妙如君不多有。一朝来访逆旅中，戏捉霜毫貌余丑。

人生落地无常身，红颜几日白头新。况当万死干戈际，岂有丰神堪写真。

胡君胡君眼如电，席上乍窥如惯见。三毛既已发天机，五采亦复开生面。

试拂鸾台青镜铜，时时鉴我忧世容。双眉交攒两肩耸，政与此图标格同。

闻说朝家画麟阁，袖公鄂公无处著。不从当代写英雄，却向穷涂绘老翁。

老翁丑状固无比，一种孤高差足喜。里巷从今诧许仙，慎勿取钱盈二千。
郝仲舆九经稿今藏吾乡张氏
全祖望（清代）

湘东老子传故纸，涂乙长留妙墨香。想当讲堂孤坐日，膏肓废疾细商量。

于今述朱遍天下，经师心气阏不扬。谁知琐琐黄门笔，尚落鄞江蠹鼠旁。
阳台梦
李存勖（唐代）

薄罗衫子金泥缝，困纤腰怯铢衣重。笑迎移步小兰丛，亸金翘玉凤。

娇多情脉脉，羞把同心撚弄。楚天云雨却相和，又入阳台梦。
七月寄衣
董少玉（明代）

雁鸿何处飞鸣，满目萧条黄草。
书来先寄寒衣，风雨太原秋早。
玉蝴蝶 苕溪署中
顾贞立（清代）

一抹晴空无际，烟光淡荡，微月当楼。点缀平芜树色，暮霭初收。

断霞边、慈乌千点，看反哺、争择枝头。漫凝眸。亲帏何处，旅梦难留。

飕飕。风吹鬓影，寒生肌粟，唤起千愁。不堪回望旧家，庭院早惊秋。

忆当初、栖迟三楚，今日个、落拓湖州。愿难酬。聊凭斑管，写我心忧。
赵户自任所抵乌驻用前韵见示和之
陈宓（宋代）

自昔桐城别，于今两阅秋。
暌违嗟地远，聚散似萍浮。
独发皇都道，同登乌驻舟。
人生非苟合，谁谓雨能留。
建公挽诗
刘攽（宋代）

燕祺欢受福，阳禄痛离灾。胙土乘初载，宾天遽不回。

弄璋迷梦幻，壮发变尘埃。唯有华封祝，能宽上圣哀。
题茅山泼墨池庆云庵
刘宰（宋代）

路转几山腰，地寻双海眼。
涧咽吕公泉，桥横蜀道几。
主人去不归，山空春事晚。
何时具蔬笋，开门延客饭。
江城子（和吕丞送进士赴省）
张纲（宋代）

宝津楼下柳阴重。画桥东。戏鱼龙。闻喜当时，开宴盛仪容。遥想新年寻故事，扶醉帽，夕阳中。

可怜衰鬓飒霜丛。借酡红。遣愁浓。梦入长安，惊起送飞鸿。直下青冥休避路，九万里，看抟风。
留题兰皋亭
苏轼（宋代）

雪后东风未肯和，扣门迁客夜经过。
不知旧竹生新笋，但见清伊换浊河。
无复往来乘下泽，聊同笑语说东坡。
明年我亦开三径，寂寂兼无雀可罗。
江上
俞桂（宋代）

小雨才收日渐斜，酒旗插处两三家。
江头妆点秋来景，半是芦花半蓼花。
赠李枢干三首
姚勉（宋代）

尽道抡魁世所荣，谁知须要似王曾。
凤池身到浑閒事，如董如何岂足称。
真州绝句
王士祯（清代）

江干多是钓人居，柳陌菱塘一带疏。
好是日斜风定后，半江红树卖鲈鱼。
次韵师浑甫 其二
王灼（宋代）

春愁早觉费驱除，清酒何人赠百壶。投老残年无处著，只堪脱帽见霜颅。
东峰亭各赋一物得寒溪草
苏（唐代）

幂zx溪边草，游人不厌看。馀芳幽处老，深色望中寒。

幸得陪情兴，青青赏未阑。
钱王祠
徐天佑（宋代）

石槛山前吉驷游，故乡霞锦遍林丘。
只今东府空遗庙，露立唐碑老树秋。
和陆放翁笑诗呈云端子
程公许（宋代）

道人身佩含景苍精龙，洒落不兴流俗同。
洒酣兴逸不觉一捧兴，那似义府有刀藏其中。
人间万事谁丑复谁好，儿童何知不必便惊倒。
试问虎溪三士之乐如此不，霜寒夜永勿遣虚觥筹。
赠姚怤
张籍（唐代）

漏天日无光，泽土松不长。君今职下位，志气安得扬。

白发文思壮，才为国贤良。无人识高韵，荐于天子傍。

况我愚朴姿，强趋利名场。远同干贵人，身举固难彰。

昔逢汴水滨，今会习池阳。岂无再来期，顾恐非此方。

愿为石中泉，不为瓦上霜。离别勿复道，所贵不相忘。
寓江州李使君
黄滔（唐代）

使君曾被蝉声苦，每见词文即为愁。

况是楚江鸿到后，可堪西望发孤舟。
出京郑张王三子觞予祠亭作四首 其四
皇甫汸（明代）

义心轻远别，相送劳密亲。密亲等肉骨，倏若商与参。

置酒临河等，饮马越城闉。城闉睇黄屋，楼观杳清旻。

崇高望弗及，疏远难为陈。桑梓怀故墟，轩冕绊我身。

岁月复行役，山川多苦辛。凛秋换物色，首路怆风尘。

泪下不可挥，日暮沾人巾。
自和
李师中（宋代）

翠壁凌云耸，禅□面水开。
岩高□□□，地胜隔尘埃。
□□帘前□，江□□□来。
□□无限景，得意几徘徊。
夜发散关
文同（宋代）

风吹古关口，万木响如裂。
凄凉异乡客，骑马关下月。
板道霜凿凿，石梁溪咽咽。
怪来晓寒重，御爱山头雪。
再见吴渊卿长官时年八十一
郭祥正（宋代）

十七年前载酒过，重来携手喜如何。寿齐八十君方健，思及妻儿我已多。

对槛残花犹可赏，隔帘小妓且频歌。人间事了无忧患，头上光阴任掷梭。
送珍兄之黄檗
释慧空（宋代）

老倒空生，言无旨的。索瓶指泥，觅偈与墼。俊流把得，劈面便掷。

如其不然，分付黄檗。
白藤堡暮归
李蘅（清代）

山路沿陂陀，晚云指霮䨴。夕阳下平野，影在飞鸟背。

近郭见村墟，归人纷负戴。远闻呼牛声，杂出烟林外。

茅屋三五椽，低与树影配。朴俗乐晨桑，小市足鲑菜。

即此亦羲皇，何分古今代。行行就人烟，不警村犬吠。
送长儿盘赴金陵典斛
吴泳（宋代）

悲莫悲生离，老至悲转切。
阿爹领宾送，诸母持酒别。
大妇前致辞，忽忽颜不悦。
归来眎季女，一夕亦永诀。
人事长如此，有怀向谁说。
泪缘亲爱滋，心以忧患折。
去去勿重陈，秦淮对明月。
绍兴以后祀感生帝十六首
佚名（隋代）

皇矣文献，开国有先。
德配感生，对截在天。
練日得辛，来止灵坛。
神其锡义，瑞应猗兰。
高楼
欧阳修（宋代）

六曲雕栏百尺楼，帘波不定瓦如流。浮云已映楼西北，更向云西待月钩。
答淮上翁二首 其一
俞德邻（宋代）

风雨凄凄战客衣，长淮东去雁南飞。碧山学士老复老，芳草王孙归不归。

尊酒细论悲昨梦，囊书空负笑前非。木奴千辈侯千户，早晚应须赋式微。
题壁
单县君（宋代）

抠衣步入轩辕界，身世翩翩物外游。自是尘嚣隔天堑，高堂谩把翠钿收。
杂诗 其一
刘孚京（清代）

秋风肃天地，蟋蟀鸣阶陲。华月明秋光，流影入清池。

独夜不成寐，起坐吟且悲。我行始孟冬，今秋犹未归。

不惜道路远，所悲岁月驰。身世复何论，素心亦已违。

抒情焉所告，援笔歌此词。
关岭遇雪
王十朋（宋代）

路近剡溪春雪深，此行有愧子猷寻。驱驰千里争蜗角，孤负扁舟自在心。
古东门行
李之仪（宋代）

元鼎元年东有兵，未央催班不待明。龙骧虎步拥旄出，蚁蚁部曲随鸣钲。

三千珠履皆上客，囊中有锥谁为发。莫歌雌兔眼迷离，长城可倚知在谁。

千羊不如一狐腋，草底寒虫漫啾唧。两口四目未必智，天下奇才余星坠。

舟中指可掬，冀北马群空。漆身吞炭为国士，射足接处谋已同。

义感丹诚虹贯日，坛上成功方顷刻。纵有明珠千丈长，安能保得头常黑。
哭次儿天叙寄两弟五首 其一
顾清（明代）

孤根托浅土，所赖众叶扶。斧斤日相寻，谁能不伤枯。

根伤叶乃日，叶日根转孤。不知天地仁，根也真何辜。

仰天天苍苍，扣地惟黄垆。有语不可道，泪下如倾珠。
题崔少尹上林坊新居
白居易（唐代）

坊静居新深且幽，忽疑缩地到沧洲。宅东篱缺嵩峰出，

堂后池开洛水流。高下三层盘野径，沿洄十里泛渔舟。

若能为客烹鸡黍，愿伴田苏日日游。
台城路（游北山寺别本作雪窦寺访同野翁日东岩）
张炎（宋代）

云多不记山深浅，人行半天岩壑。旷野飞声，虚空倒影，松挂危峰疑落。流泉喷薄。自窈窕寻源，引瓢孤酌。倦倚高寒，少年游事老方觉。

幽寻闲院邃阁。树凉僧坐夏，翻笑行乐。近竹惊秋，穿萝误晚，都把尘缘消却。东林似昨。待学取当年，晋人曾约。童子何知，故山空放鹤。
题方广图
林弼（明代）

未识天台路，欣披方广图。山灵时听法，野衲日跏趺。

贝叶松风乱，蒲团石榻孤。烟霞有馀乐，还念世尘无。
闻少卫有行役 其二
韩淲（宋代）

官梅何似野梅好，一任有诗能细论。牧笛樵歌茶灶外，几多北海只空樽。
后湖晚坐
陈师道（宋代）

水净偏明眼，城荒可当山。
青林无限意，白鸟有余闲。
身致江湖上，名成伯季间。
目随归雁尽，坐待暮鸦还。
题米仓壁
朱熹（宋代）

度量无私本至公，寸心贪得意何穷。若教老子庄周见，剖斗除衡付一空。
再至兖州简晁十二子履
毕仲游（宋代）

送客客未至，自作河梁游。清澜浴晓日，烂漫黄金浮。

蘋藻飘不断，怅望莲亭幽。忆君古堞诗，八月如转头。
京口
陆龟蒙（唐代）

江干古渡伤离情，断山零落春潮平。东风料峭客帆远，

落叶夕阳天际明。战舸昔浮千骑去，钓舟今载一翁轻。

可怜宋帝筹帷处，苍翠无烟草自生。
和范景仁王景彝殿中杂题三十八首并次韵其十
梅尧臣（宋代）

时颁光禄酒，花出汉宫墙。
湛露承天渥，流霞落羽觞。
近亲龙尾道，远袭雀头香。
溺殿人谁见，终知曼倩狂。
阆州东园十咏·三角亭
文同（宋代）

合栋交生角，回栏互引牙。
由来因地势，不是故尖斜。
送李养田
李伟生（清代）

绿波兼碧草，欲别怅凄凄。夜雨洗山色，春风送马蹄。

我情同水远，人影入花迷。门外余行迹，深深印雪泥。
句
崔致远（唐代）

画角声中朝暮浪，青山影里古今人。烟低紫陌千行柳，日暮朱楼一曲歌。

洛水波声新草树，嵩山云影旧楼台。云布长天龙势逸，风高秋月雁行齐。

风递莺声喧座上，日移花影倒林中。芳园醉散花盈袖，幽径吟归月在帷。

极目远山烟外暮，伤心归棹月边迟。
王子直挽辞二首
苏颂（宋代）

逝者日云远，人情尤感伤。
素车来隧路，奠哭起高堂。
集纪论才备，阡铭叙事长。
友兄成雅志，不朽是文章。
水龙吟 敬题张夫子乐圃词钞后
王瑗（清代）

笔端跳虎挐龙，当今谁似张夫子。诗肠九曲，文心万窍，并堪垂世。

减字偷声，惊才绝艳，吾尤观止。算骚坛几辈，酿花成蜜，该周柳，兼姜史。

不栉羞称进士，列门墙，也添桃李。香分一瓣，咀华小草，序言蒙赐。

辄作蝇鸣，妄思骥附，题词聊拟。却还愁、终是女郎弱调，博掀髯耳。
山塘驿次壁间韵
蔡秉公（清代）

攀条老泪坠天涯，怅望云端白鹿车。山好几疑身入画，日斜遥鹿店为家。

缘村桐树垂黄实，绕涧藤梢落紫花。地僻莫嫌迎送少，眼前风景不须赊。
辩才塔院次致道韵
韩淲（宋代）

苏赵从前说辩才，后人尘土不须猜。风篁岭下青春晚，寂寂应知我独来。
诗一首
崇宁名贤（宋代）

十家来负郭，四邑入提封。双水碧一色，群山青万重。
秋夕
贺一弘（明代）

日落秋空淡，烟销夜色清。书灯分近舍，官鼓起高城。

萤乱池星影，蛩和涧水声。幽人浑不寐，坐待月华生。
大铁椎传
魏禧（明代）

大铁椎，不知何许人。北平陈子灿省兄河南，与遇宋将军家。宋，怀庆青华镇人，工技击，七省好事者皆来学，人以其雄健，呼宋将军云。宋弟子高信之，亦怀庆人，多力善射，长子灿七岁，少同学，故尝与过宋将军。

时座上有健啖客，貌甚寝，右胁夹大铁椎，重四五十斤，饮食拱揖不暂去。柄铁折叠环复，如锁上练，引之长丈许。与人罕言语，语类楚声。扣其乡及姓字，皆不答。

既同寝，夜半，客曰：“吾去矣！”言讫不见。子灿见窗户皆闭，惊问信之。信之曰：“客初至，不冠不袜，以蓝手巾裹头，足缠白布，大铁椎外，一物无所持，而腰多白金。吾与将军俱不敢问也。”子灿寐而醒，客则鼾睡炕上矣。

一日，辞宋将军曰：“吾始闻汝名，以为豪，然皆不足用。吾去矣！”将军强留之，乃曰：“吾数击杀响马贼，夺其物，故仇我。久居，祸且及汝。今夜半，方期我决斗某所。”宋将军欣然曰：“吾骑马挟矢以助战。”客曰：“止！贼能且众，吾欲护汝，则不快吾意。”宋将军故自负，且欲观客所为，力请客。客不得已，与偕行。将至斗处，送将军登空堡上，曰：“但观之，慎弗声，令贼知也。”

时鸡鸣月落，星光照旷野，百步见人。客驰下，吹觱篥数声。顷之，贼二十余骑四面集，步行负弓矢从者百许人。一贼提刀突奔客，客大呼挥椎，贼应声落马，马首裂。众贼环而进，客奋椎左右击，人马仆地，杀三十许人。宋将军屏息观之，股栗欲堕。忽闻客大呼曰：“吾去矣。”尘滚滚东向驰去。后遂不复至。

魏禧论曰：子房得力士，椎秦皇帝博浪沙中。大铁椎其人欤？天生异人，必有所用之。予读陈同甫《中兴遗传》，豪俊、侠烈、魁奇之士，泯泯然不见功名于世者，又何多也！岂天之生才不必为人用欤？抑用之自有时欤？子灿遇大铁椎为壬寅岁，视其貌当年三十，然大铁椎今年四十耳。子灿又尝见其写市物帖子，甚工楷书也。
汉武帝
释智圆（宋代）

酷矣秦皇灭，荒哉汉武还。
将军封五利，神药访三山。
重色为金屋，穷兵过玉关。
岂知尧舜道，千古在人间。
王拱辰太尉挽辞二首 其一
晁补之（宋代）

贾山辞赋妙升堂，十八高名擅洛阳。遭主圣人千载事，济时贤献万夫望。

已加坛上将军钺，未促齐中相国装。曾有新诗介眉寿，悲歌何忍送归墙。
南园十咏为南野先生赋
龚诩（明代）

娇态殿馀春，芳名艳花谱。樽酒暖风前，僛僛为君舞。
春分后一日山堂述事 其三
张镃（宋代）

老圃工夫愈可嘉，种藤萦树尽开花。人间似我能閒少，石上看开到日斜。

樵径有苔休埽叶，茅庵无客亦煎茶。两边最喜添新竹，夕照斜时渐可遮。
腊祭谒告
萧泰来（宋代）

词腊纷纷受誓忙，病夫药鼎对书床。
官卑岂原乘肥马，食俭惟知取瘦羊。
贫见客来偏快活，老逢岁尽却悲伤。
雪寒一事关心切，痴女奔波道路长。
送古为徐聘君
刘克庄（宋代）

少君早有箕山志，昔者闻之西涧公。
倾盖无堪赠程子，式闾犹涧吊林宗。
老夫久已植其杖，此士孰能招以弓。
耄矣心知难再面，乱山千叠暮云浓。
杨复先寄荔子仍和予昨所赠二诗因次韵
晁公溯（宋代）

林间熟丹实，叶底缀红云。
并舍皆如事，绝甘能劝分。
扣门知使至，登俎觉香闻。
更与诗争丽，纷披锦绣文。
杪秋官舍念归
宋祁（宋代）

独计年华念鬓华，秋来依旧滞天涯。
半分沈约愁销臂，一束钟天忆赐花。
寂寞林蝉应自叹，氃氋庭鹤待谁夸。
西江闻道通星汉，试借君平问客槎。
丙寅中秋咏月
晏殊（宋代）

玉籥秋初半，冰轮岁有期。
苦吟含翰久，清宴下楼迟。
雁怯波光含，蛩愁叶影危。
烘帘频卷押，温酎旋凝澌。
皎外蟾生滴，寒中桂有枝。
星文藏熠燿，露彩见华滋。
苑静疏萤湿，巢空惊鹤移。
渐穿鸣瑟幌，偏鉴读书帷。
濛谷徒催晓，纖阿莫放亏。
陈王收妙舞，疑待仲宣辞。
萧兰
张咏（宋代）

种萧芳兰中，萧生兰亦瘁。
它日秋风来，萧兰一齐败。
自古贤者心，所忧在民泰。
不复梦周公，中夜独慷慨。
河亭晚钓
梁之屏（明代）

谁筑孤亭傍小河，渔舟遥唱白蘋歌。投竿耐可无心掷，载月还蘋静夜过。

薄暮丝纶飏蓼岸，新晴鸥鸟集江沱。近来浮世何堪说，荣辱虚华总逝波。
花庵二首
司马光（宋代）

谁谓花庵陋，徒为见者嗤。
此中胜广厦，人自不能知。
香山闲咏 其四
姚启圣（清代）

地居天末海滨东，况复迁离盗贼充。千里波涛孤枕上，万家饥溺梦魂中。

寒猿泣月移高树，宿鸟惊云过别丛。莫问当年关切意，只今凭眺有余恫。
药名诗
权德舆（唐代）

七泽兰芳千里春，潇湘花落石磷磷。

有时浪白微风起，坐钓藤阴不见人。
赠别徐侃
安凤（唐代）

一自离乡国，十年在咸秦。泣尽卞和血，不逢一故人。

今日旧友别，羞此漂泊身。离情吟诗处，麻衣掩泪频。

泪别各分袂，且及来年春。
蜀酒
高斯得（宋代）

我辞相国归，遗我酒十器。
拜受起潸然，为上有蜀字。
狐狸之所嗥，种秫宁有地。
得非父兄血，或是乡人泪。
我饮不下咽，思广相国赐。
愿得投岷江，咸使西南醉。
效迢迢牵牛星
郑经（明代）

皎皎明月光，烈耿银河凉。牵牛为之阻，织女以徬徨。

相隔复几为，欲渡河无梁。旧愁未能释，新思萦其肠。

玉泪和秋风，盈盈遥相望。
己未早春有感
张耒（宋代）

南国柳黄莺未知，人情何事憾春迟。
雪抽宿麦晴来叶，雨长枯春烧后枝。
载酒有谁寻寂寞，受薪只合学支离。
近知壁观安心法，亦拟平治不作诗。
送衡阳归客
钱起（唐代）

归客爱鸣榔，南征忆旧乡。江山追宋玉，云雨忆荆王。

醉里宜城近，歌中郢路长。怜君从此去，日夕望三湘。
颂古十八首
释师一（宋代）

不是旛兮不是风，轩辕宝鉴出怀中。
森罗万象难逃影，恋窟狐狸失却踪。
春天吟
邵雍（宋代）

一片春天在眼前，眼前须识好春天。
春秋冬夏能无累，雪月风花都一连。
能用真腴为事业，岂防他物害暄妍。
我生其幸何多也，安有闲愁到耳边。
星岩二十景 其五 金阙朝阳
刘克治（明代）

朱明承夜翼彤云，金阙晴开锦绣文。却听步虚声未歇，真人来往动成群。
丁未春日瓶中梅殊未开二首 其一
范成大（宋代）

暖閤无人到，寒枝为我横。情钟吹蕊破，静极觉香生。

老去魂休断，春来眼且明。逃禅时索笑，百匝傍窗行。
蒋德尚棋会展日次韵
楼钥（宋代）

棋社经年能几回，身闲深幸屡参陪。
一旬又见朋簪集，三径还因听履开。
休苦索居徒面壁，何如相遇且衔杯。
虽由药裹宽初约，不碍重寻旧雨来。
答无愿上人书
齐己（唐代）

郑生驱蹇岘山回，传得安公好信来。千里阻修俱老骨，

八行重叠慰寒灰。春残桃李犹开户，雪满松杉始上台。

必有南游山水兴，汉江平稳好浮杯。
饮饯徐比部宅时吴舍人李比部同集 其二
黎民表（明代）

征骖欲戒暂徘徊，极目风烟惨不开。白社别来频有梦，青山归去独无媒。

遥祠应待河东盖，作赋多逢邺下才。谁向天涯慰寥落，封书须为朔鸿裁。
妾薄命
左瀛（宋代）

妾貌微微改，君恩渐渐疏。
本期为匹鸟，深恐作前鱼。
却月无心画，香云信手梳。
佳人多薄命，不必重欷嘘。
喜迁莺 其一
晏殊（宋代）

风转蕙，露催莲。莺语尚绵蛮。尧蓂随月欲团圆。真驭降荷兰。

褰蓂幕。调清乐。四海一家同乐。千官心在玉炉香。

圣寿祝天长。
六月初一日次韵酬元煇
方回（元代）

吾不及渊明，爱酒未能止。
不仕亦有禄，赖此天之美。
年年揽饥亦，忧旱复忧水。
迩来甘雨调，恶况已一洗。
□□佳人葠，古绵真附子。
服药焉用多，寡欲即将理。
固穷岂无说，屡空讵足耻。
彼以盗贼富，乃兹所深鄙。
怀人渴仪刑，秉芳在中沚。
心赏于焉臻，酌水味亦旨。
况有杯中物，侑以来禽李。
清谈有余韵，草木亦侧耳。
云霄自旦奭，丘壑且园绮。
向来荣进念，腐泥沉井底。
相与赓醉吟，所乐不过此。
寄语亨衢人，可吊不可喜。
猗嗟楚子文，庸肯愠三已。
远将归
江源（明代）

昨夜灯花结，今朝雀声频。行子万里至，十年念悲辛。

虽然作客好，不如在家贫。作客苦长别，在家常相亲。

不见门前两杨柳，青青几时萧索久。莫重黄金轻别离，转眼风波堪白首。

双鬟重整待君归，镜里朱颜未衰朽。百年偕老君莫违，免教人叹宕子妇。
晚凉小酌
郑刚中（宋代）

城头暮角送阑暑，倚槛顷之风满襟。
去鸟渐迷山落日，鸣蝉忽静木垂阴。
弄云初月光犹淡，出水新荷绿未深。
萧散晚凉君解否，一杯寻见古人心。
三月末泛湖
郑清之（宋代）

半晴阴更重，乍暖冷犹争。
坠叶蒲芽缀，新莼荇面生。
钟声带雨涩，帆力贮风横。
客至双飞鹤，归欤茗可烹。
纶与吉侍郎中孚司空郎中曙苗员外发崔补阙峒…侯仓曹钊
卢纶（唐代）

禀命孤且贱，少为病所婴。八岁始读书，四方遂有兵。

童心幸不始，此去负平生。是月胡入洛，明年天陨星。

夜行登灞陵，惝恍靡所征。云海一翻荡，鱼龙俱不宁。

因浮襄江流，远寄鄱阳城。鄱阳富学徒，诮我戆无营。

谕以诗礼义，勖随宾荐名。舟车更滞留，水陆互阴晴。

晓望怯云阵，夜愁惊鹤声。凄凄指宋郊，浩浩入秦京。

沴气既风散，皇威如日明。方逢粟比金，未识公与卿。

十上不可待，三年竟无成。偶为达者知，扬我于王廷。

素志且不立，青袍徒见萦。昏孱夙自保，静躁本殊形。

始趋甘棠阴，旋遇密人迎。考实绩无取，责能才固轻。

新丰古离宫，宫树锁云扃。中复莅兹邑，往惟曾所经。

缭垣何逶迤，水殿亦峥嵘。夜雨滴金砌，阴风吹玉楹。

官曹虽检率，国步日夷平。命蹇固安分，祸来非有萌。

因逢骇浪飘，几落无辜刑。巍巍登坛臣，独正天柱倾。

悄悄失途子，分将秋草并。百年甘守素，一顾乃拾青。

相逢十月交，众卉飘已零。感旧谅戚戚，问孤恳茕茕。

侍郎文章宗，杰出淮楚灵。掌赋若吹籁，司言如建瓴。

郎中善馀庆，雅韵与琴清。郁郁松带雪，萧萧鸿入冥。

员外真贵儒，弱冠被华缨。月香飘桂实，乳溜滴琼英。

补阙思冲融，巾拂艺亦精。彩蝶戏芳圃，瑞云凝翠屏。

拾遗兴难侔，逸调旷无程。九酝贮弥洁，三花寒转馨。

校书才智雄，举世一娉婷。赌墅鬼神变，属词鸾凤惊。

差肩曳长裾，总辔奉和铃。共赋瑶台雪，同观金谷筝。

倚天方比剑，沈井忽如瓶。神昧不可问，天高莫尔听。

君持玉盘珠，泻我怀袖盈。读罢涕交颐，愿言跻百龄。
苏州李中丞以元日郡斋感怀诗寄微之及予辄依…兼呈微之
白居易（唐代）

白首馀杭白太守，落魄抛名来已久。一辞渭北故园春，

再把江南新岁酒。杯前笑歌徒勉强，镜里形容渐衰朽。

领郡惭当潦倒年，邻州喜得平生友。长洲草接松江岸，

曲水花连镜湖口。老去还能痛饮无，春来曾作闲游否。

凭莺传语报李六，倩雁将书与元九。莫嗟一日日催人，

且贵一年年入手。
次云林韵题耕云东轩读易图三首 其三
吴镇（元代）

云林点笔染秋山，往道荆关今又还。别去相思无可记，开缄时见墨纤纤。
画山水为费廷言司业题
杨守阯（明代）

一幅鹅溪绢，纵横数尺宽。良工先泼墨，妙手旋施丹。

物象罗胸次，天机到笔端。宏开千顷泽，夐出万层峦。

远近浓还淡，高低险复安。遥岑眉黛蹙，列岫剑峰攒。

濯秀森琪树，飞空下玉湍。烟霞俱带润，林壑似生寒。

几处重重屋，谁家曲曲栏。空青排闼入，澄碧捲帘看。

红叶危将堕，苍苔湿未乾。云中无犬吠，潭底有龙蟠。

潦尽沙矶路，峰回石磴盘。小桥通别墅，轻棹度前滩。

触目皆佳景，游心恣大观。拟寻灵运屐，犹戴贡生冠。

玩物情休荡，匡时志欲弹。何当画无逸，持以献金銮。
往年因读岳王传尝为之赋今过东林睹其遗像感
黄文雷（宋代）

欲坏长城岂自由，江人重唱白符鸠。
熏天富贵还须尽，从古忠良类若仇。
狱吏但能书牍背，相公终欲割鸿沟。
书生志念闲无用，长想朱云地下游。
鹧鸪天（腹疾困睡和朱希真词）
刘克庄（宋代）

前度看花白发郎。平生痼疾是清狂。幸然无事污青史，省得教人奏赤章。

游侠窟，少年场。输他群谢与诸王。居人不识庚桑楚，弟子谁从魏伯阳。
连城军中作 其四
郑孝胥（清代）

一筇超人群，虫鸟伴来去。秋山树渐红，是我登临处。
奉柬上舍少弼世良二兄之ㄧ
陈尚惠（清代）

久羡松梅竹，相于友岁寒。几番忻唱和，数月快盘桓。

老至居人下，身閒觉世宽。光阴驹过隙，倥偬跨征鞍。
三用喜雨韵三首
吴潜（宋代）

雨缶云瓶剖阿香，瀰漫何处办玄苍。
衰翁顦顇忧三伏，古佛慈悲赐一凉。
但愿有缘乘款段，岂应无梦驾偏箱。
西风谷口秋田熟，休问奇章与赞皇。
题澹岩
朱正一（宋代）

秦曾羽客驻真跧，唐有禅翁嗣结缘。
石窦宏深开洞府，天门明显逗风烟。
香山耸迹停危壁，怪木盘根长绝巅。
千古灵踪谁可问，踟蹰瞻想不可还。
送朱良翊
顾清（明代）

翩然聚首忽言归，立遣奚童趣赋诗。千里畏途当赤日，十分清兴寄乌丝。

贾生世共知才大，李广人犹恨数奇。悬榻故人专有待，飞腾应不后明时。
樛木
佚名（先秦）

南有樛木，葛藟累之。乐只君子，福履绥之。
南有樛木，葛藟荒之。乐只君子，福履将之。
南有樛木，葛藟萦之。乐只君子，福履成之。
橘花
丁谓（宋代）

香於栀子细于梅，柳絮梨花过后开。
搔首预愁经恶雨，伤心初见落苍苔。
丹青得到须名手，题咏今疏信不才。
莫怪主公相看好，举家新自洞庭来。
寿秦太师 其七
洪适（宋代）

左弧垂庆记南州，日转天旋岁一周。风入江梅香暗度，霜满翠柏景深留。

定知与国同箕翼，不用占星问斗牛。却使松乔羡眉寿，大椿何啻八千秋。
沅江杂述二首
俞安期（明代）

山过白马渡，千里断平原。
水出云根上，帆行石峡门。
未寒厓已冻，不雨昼多昏。
何自闻人语，荒荒虎豹村。¤
课农
戴本孝（清代）

所营非近务，相命肄农耕。井灶有馀处，林园无俗情。

酒能袪百态，菊为制颓龄。遂令介然分，不为好爵萦。
徐凫岛
王时会（宋代）

绝壑搀空云与平，横飞寒瀑万年声。
杖藜平过人间险，独向千山顶上行。
关岭旅邸观林同季野去秋题壁
王十朋（宋代）

去岁还家秋正杪，今年行役暑初残。同行壁上留题处，特下篮舆子细看。
天津感事二十六首
邵雍（宋代）

渌水悠悠际碧天，平芜更与远山连。
白发老叟心无事，闲凭栏干看洛川。
敕局晨入效柳子厚
周紫芝（宋代）

朝阳下屋角，白露收莓苔。苍黥知我至，钩帘唤风回。

破晓中庭花，时傍修竹开。事简吏亦暇，日高官未来。

取我囊中诗，炷香拂轻埃。所恨诸公间，疲驽愧非才。

敲茶惊午梦，共瀹风前杯。支颐坐昼寂，细影移高槐。

斯须各回鞭，跨鞍尚徘徊。虽非大三昧，亦号小蓬莱。
别离情所钟十二章章四句送定叟弟之官严陵
张栻（宋代）

邻邦吕正字，质疑时以书。
校官有袁子，苦语莫厌渠。
孤鸾·塞鸿来早
张榘（宋代）

塞鸿来早。正碧瓦霜轻，玉麟寒少。昨夜南枝，一点阳和先到。黄昏半窗淡月，照青青、谢池春草。此际虚斋心事，与此花俱好。算巡檐、索共梅花笑。是千古风流，少陵曾道。争似油幢下，对一枝春小。江城惯听画角，且休教、玉关人老。好试和羹手段，向凤池春晓。
题海外蓬莱图
洪繻（清代）

大海波涛断复连，撑起炎洲半壁天。沧溟路绝风云渺，鸿濛世壁开人烟。

安得泰山一枝笔，写作奇观空际悬！悬之咫尺有万里，大块无垠水无边。

我思盘古凿混沌，斧凿到此生劖镌。又思共工触不周，触柱为山缺半偏。

山头日月自昼夜，山下沧海自桑田。奇气郁勃凌中土，独回万水为西旋。

上作赤乌窟，下作蛟龙渊。中包小蓬壶，珠屿水中圆。

又有玉山可望不可即，日出插霄玉柱鲜。回望燄峰九十九，烛地熏天火欲然。

一热、一寒分冰炭，八潼关里雪绵绵。台地无霜、无雪年复年，山灵狡狯弄使夏泽坚。

北极何处鸡笼屿，遥与香炉烛峰相清妍。灵气鼓荡山河动，鹿耳门涛摇星躔。

秋风万仞磅礴吐，鲸鸣欲簸昆崙颠。奇奇怪怪无不有，敢问十洲、三岛谁真仙？

当年徐福不可到，未将地与秦人传。留之一千万万日，张槎始来天上船。

船中载得王维笔，画到蓬莱笔不全。落笔万丈惊五岳，纸上时有烟霞穿。

求之愈即去愈远，仙山疑在化工前。我居蓬莱乾坤惯，依稀认得秋毫巅。
吴仲庶殿院寄示与吕冲之马仲涂唱和诗六篇邀
梅尧臣（宋代）

日下绣衣客，江南燕尾艎。
迹虽同鷁退，心不假犀凉。
旧国旌旄去，包原苑囿荒。
临堤一怀古，柳上见微阳。
祈雨晓过湖上
欧阳修（宋代）

清晨驱马思悠然，渺渺平湖碧玉田。
晓日未升先起雾，绿阴初玉自生烟。
自闲始觉时光好，春去犹余物色妍。
更待四郊甘雨足，相随箫鼓乐丰年。
【中吕】朝天子_和贯酸斋小
张可久（元代）

和贯酸斋
小诗，半纸，几个相思字。两行清泪破胭脂，镜里人独自。燕子莺儿，蜂媒蝶使，正春光明媚时。柳枝，翠丝，萦系煞心间事。
席上有赠
教坊，色长，曾侍宴丹墀上。可怜新燕妒新妆，高髻堆宫样，芍药多情，海棠无香，花不如窈窕娘。锦囊，乐章，分付向樽前唱。
闺情
与谁，画眉，猜破风流谜。铜驼巷里玉骢嘶，夜半归来醉。小意收拾，怪胆禁持，不识羞谁似你。自知，理亏，灯下和衣睡。
在宴即事
晚凉，桂香，人在西楼上。仙杯双捧玉鸳鸯，酒酽琼花酿。方响丁当，脆管悠扬，金钗十二行。留连醉乡，收拾夜场，更听云娥唱。
游春
花残锦机，口空玉杯，三月三十日。惜春滋味似别离，只欠离人泪。树底莺啼，欲留无计，伤心金缕衣。柳堤，翠微，懒把雕鞍系。
碧澜湖上
顺流，放舟，雪夜明如昼。碧澜湖上记曾游，白发新青山旧。仗酒浇愁，寒生吟袖，月明中十二楼。岸头，冻柳，相伴梅花瘦。
开玄道院赏美蓉
锦宫，半空，身世游仙梦。绣屏香冷玉芙蓉，露湿霓裳重。采药仙童，穿花丹凤，上金鳌十二峰。醉翁，驭风，同入桃源洞。
看云楼上
洞宾，道人，诗句苍苔晕。酒边呼我上昆仑，知有神仙分。凤翥山光，鸾鸣松韵，画图中身外身。与君，看云，咫尺蓬莱近。
郊行卢使君索赋
小屏，瘦影，又是年时病。提壶花外两三声，唤起寻芳兴。翠管银筝，一觞一咏，玉娉婷金字经。满城，月明，醉把雕鞍凭。
夜坐寄芝田禅师
桧屏，草亭，池面芙蕖净。夜来明月伴看经，只有寒山听。宝鼎香凝，铜瓶花影，井泉寒秋叶冷。冷冷水声，呦呦鹿鸣，写我林泉兴。
都东池席上
杏坛，药栏，满地香云散。仙宫深处更无山，只有桃花看。红雨斑斑，王珮珊珊，翠帘开明月寒。小鬟、递盏、合唱蓬莱慢。
歌者诉梅
水滨，探春，未得南枝信。一帘香梦卷梨云，渐觉寒香近。淡月黄昏，深雪前村，记年时曾见君。泪痕，渍粉，诉烟雨江南恨。
湖上即席
六桥，柳梢，青眼对春风笑。一川睛绿涨葡萄，梅影花颠倒。药灶云巢，千载寂寥，林逋仙去了。九皋，野鹤，伴我闲舒啸。
冷泉亭上
寺前。洞天，粉翠围屏面。隔溪疑是武陵源，树影参差见。石屋金仙，岩阿碧藓，湿云飞砚边。冷泉，看猿，摇落梅花片。
过刘阮洞
路傍，海棠，步步青丝障。碧桃流水满溪香，落日溪桥上。仙掌琼浆，玉杵玄霜，紫箫寒宿凤凰。阮郎，感伤，人不见春无恙。
探梅
水西，探梅，隔岸香风细。五云仙子六株衣，邀我花前醉。幺凤双飞，瑶阶如水，吹箫月下归。剡溪，路迷，雪夜重相会。
广州州学记系诗
蒋之奇（宋代）

诸侯之学，是谓泮水。诗人所颂，鲁侯戾止。献馘于是，献囚于是。

采芹则美，饮酒维旨。淮夷来服，觓弓搜矢。其挚维何，元龟象齿。

区区鲁邦，陋无足纪。维泮之兴，功烈如彼。下逮郑国，学校不修。

青青子衿，莫肯来游。谁欲毁之，侨吉厥犹。视其所召，药之则瘳。

我得吾师，实获所求。首善于京，其速置邮。矧在守长，宣化承流。

德音不昭，维职之忧。番禺之学，莫原所作。岁月其绵，栋楹腐恶。

藩级板夷，屋垣圮剥。图像之威，弗丹弗雘。圣经不谈，束置高阁。

讲席其虚，维尘漠漠。譬彼弗殖，萎其将落。于嗟斯民，谁启谁觉。

释老二氏，尚能尊师。岂伊吾儒，曾是弗为。道废若此，莫或耻之。

振而起诸，岂不在兹。爰命鸠材，僝工以时。肇新两序，翼如翚飞。

载辟祠庭，奂其轮而。颐指而化，鬼设神施。乃延师生，来燕来处。

匪怒伊教，载笑载语。笾豆有践，殽核维旅。以妥以侑，礼仪具举。

济间多士，进退规矩。夏弦春诵，各得其所。相彼错薪，有擢维楚。

遐不作人，成是才谞。在汉循吏，时则文翁。修起学宫，成都市中。

常衮在闽，讲导从容。士比内州，岁贡以充。贤不天成，有养自蒙。

谁谓越远，齐鲁同风。憬彼夷蛮，来顺来从。南交厎宁，猗学之功。
磳田
徐葆光（清代）

山田不亩平，高下复纵横。人惯缘厓种，牛知避石耕。

科秧分岭色，叠溜学滩声。农事春前足，田蛙正月鸣。
松斋秋咏吹黄存之韵七首
裘万顷（宋代）

牵牛引蔓上东篱，气肃清商雨过时。
人意若随天意好，秋光又到菊花枝。
读广平梅花赋
舒邦佐（宋代）

子猷清雅如此君，菊花冷淡如渊明。
古人嗜物非著物，风味相似因适情。
不见铁心宋广平，仍肯一赋写梅兄。
爱渠风雪不改清，似我不肯郎张卿。
寓居春晚花卉蔬果盛敷荣欣然有作八首 其八
曾习经（清代）

卅年閒梦在京城，一颂桃花浪得名。肯惜斜阳裁短什，世间还是玉溪生。
感遇诗三十八首·其二十四
陈子昂（唐代）

挈瓶者谁子，姣服当青春。
三五明月满，盈盈不自珍。
高堂委金玉，微缕悬千钧。
如何负公鼎，被夺笑时人。
颂古五十七首
释道昌（宋代）

恰似初生月，两口无一舌。
到了曲弯弯，把火入牛栏。
问他以手便斫额，猴墨谁知有猴白。
向后失目果然是，要见长人过深水。
春闺词
谢翱（宋代）

手触残红头懒梳，香随蝴蝶上衣裾。暖风吹睡无言语，又向床头看梦书。
冬夜月色明皎与诸子宿雷峰祝天和尚
王琅（明代）

半壁飞花照佛灯，石幢不动自崚嶒。松檐百尺浑巢鹤，竹榻一庭惊定僧。

如此山川常欲睡，故将心目夜重登。明朝荐取无言偈，香雪蒙头答未能。
魏衍见过
陈师道（宋代）

暑雨不作凉，爽风只自高。
我老亦衰疾，奈此正郁陶。
魏侯有新语，高处近风骚。
隐几聆五字，未觉历日劳。
酒然堕冰井，起粟竖寒毛。
三山已在目，万象谁能逃。
历险见绝足，过口味豚膏。
愿为夏雷鸣，莫作饥鸢号。
归田乐
仇远（元代）

略彴横溪曲。映带短莎修竹。傍岸谁家屋。爱水护遥碧，林拥深绿。呼布谷。东里西邻才一簇。

社鼓初鸣春酒熟。长衫方帽，翁醉扶黄犊。断霞倦鹊，未晚先争宿。门外月明山六六。
水调歌头 其一 春寿太守
徐明仲（宋代）

迟日笼晴昼，新火敛馀寒。东君着意，留恋春色在人间。

故遣蓬瀛仙侣，来布阳和德泽，造化寄毫端。麾节经行处，喜气满江山。

听歌谣，五裤暖，二天宽。汉朝侧席，英隽玺诏促徵还。

鞭算钱流粟腐，刃往剧剸烦解，启沃动龙颜。已有白麻笔，草制在金銮。
凤凰山
温革（宋代）

惯作山林客，聊游戏剧场。
栗花收作烛，柏子采为香。
且放高情适，都无俗事妨。
人间正扰扰，只得叩空王。
蜀锦曲
方式济（唐代）

蜀锦机长越罗短，绣出鸳鸯春水暖。姊妹绮年俱遣嫁，空闺寂处兰膏卸。

女贞择对师孟光，依然操作纫兰攘。藏有天孙五色线，鲜明巧夺云锦章，愿缝尧衣与舜裳。
墙外槐树
黄淮（明代）

绿泛晴阴过短墙，金英争压桂花黄。一从愁里看秋色，几度乡关举子忙。
何满子
毛文锡（五代）

红粉楼前月照，碧纱窗外莺啼。梦断辽阳音信，

那堪独守空闺。恨对百花时节，王孙绿草萋萋。
雨霖铃·琼楼玉宇
王庭圭（宋代）

琼楼玉宇。满人寰似、海边洲渚。蓬莱又还水浅，鲸涛静见，银宫蓬许。紫极鸣筲声断，望霓舟何处。待夜深、重倚层霄，认得瑶池广寒路。
郢中旧曲谁能度。恨歌声、响入青云去。西湖近时绝唱，总不道、月梅盐絮。暗想当年宾从，毫端有惊人句。谩说枚叟邹生，共作《梁园赋》。
远屿堆蓝
赵迪（明代）

微茫江上峰，青青雨中积。幽人兴无穷，闭门对秋色。
次韵和同理王耿殿丞见赠
魏野（宋代）

年来暂屈佐元戎，富贵真宜在蕊宫。
性洁耻分钱子母，时清懒话剑雌雄。
公心似水逢形鉴，和气如春触物融。
莫道州民俱受赐，好诗遍得有谁同。
又一绝请为申达京洛亲交知余病废
韩偓（唐代）

鬓惹新霜耳旧聋，眼昏腰曲四肢风。

交亲若要知形候，岚嶂烟中折臂翁。
东池即事
胡铨（宋代）

小园聊日涉，鸥鸟共忘机。
笋长畦丁喜，春余菜甲稀。
幽花禁雾雨，翠筿澹风漪。
步屧横塘路，游鱼觉昨非。
颂古七首·南泉示众云文殊起佛见法见贬向二
释慧勤（宋代）

彩云影里仙人现，手把红罗扇遮面。
无人著眼看仙人，却看随后红罗扇。
题魏宪长山水四首 其一 春景
黄仲昭（明代）

乾坤昨夜东风起，春入林峦绚青紫。眼前风物有如此，世间何处差可拟。

初疑皇都二月时，花衢柳陌相蔽亏。使君退直金銮殿，独骑骢马行春熙。

又疑五羊城下路，海色山光杂烟树。使君按节观民风，星轺时向棠阴驻。

又疑山水如钱塘，雨馀处处民耕桑。使君分宪恤民隐，阴崖寒谷回春阳。

又疑风光似南浦，滕王高阁临江渚。使君持宪豺虎藏，千里湖山民按堵。

兹图虽云咫尺中，俯仰意态应无穷。题诗愧无五彩笔，为君聊纪曾游踪。
归寂颂
释从朗（宋代）

三十年来住木陈，时中无一假功成。
有人间我西来意，展似眉毛作麽生。
真州杂赋
文天祥（宋代）

我作朱金沙上游，诸君冠盖渡瓜洲。
淮云一片不相隔，南北死生分路头。
沧洲铁师子歌次刘崇如韵
朱圭（清代）

雀儿肉飞{孛殳}厥昏，天阶虬蛇斗两门。龙冈爇焰木叶髡，虬腕斮臂丧老鸳。

封豕臡肉死且奔，虎盐饕腹招甝魂。睡王昼鼾尸高轩，帝柴化狻以口吞。

之而𣬺𣰿不可扪。昆仑作尻恒象元，金人十二齐根源。

炉炭铜象天为浑，劫灰黑飓逃幽冤。师子踞火雄匡藩，𤏶螾炰鹑黄龙垣。

白虓苍麟兽子孙，牵牛夺牛罪天鼋。螭艛龙舰横翔鶱，率然首尾巴蛇掀。

铜头铁额腥风翻，益津关狭擘巨蹯。帝豝柩中作牛言，白驼血殷空旅贲。

碧蟆啖月囚棘樊，马喑戟光利报反。髑髅大冢万鬼暄，欲盬醉颅当牺尊。

岂知病龙恶识存，狞生铸铁厉不谖。吼声目裂磹伦，怒坼北极{白市}牝坤。

铁魅舌砥血口论，雌鸡孕石毈卵痕。牻父驾儿如犗犍，箭镞插地铩羽繁。

池鱼之头千里燔，紫披袄毁扶桑暾。刲臂热饮𥁃血温，天如不闻烹天阍。

叱九虎豹怖暝屯，帝赐翟犬饱厥飧。徐命之归但空村，夹于霸雄窟沧墩。

魂欲上天不得援，天兵四罗蚩尤幡。龟蛇句陈蟺以蜿，金眸玉爪当道蹲。

錾铮尾齿威铺敦，沐踆浴䨲㘩胧暄。
明水寺五代末危全讽据临川时所建画像至今存焉寺旁最高峰有祠屋一区道士居之二首 其一
孙觌（宋代）

台殿何年有，千岩紫翠间。金仙佛世界，羽客道家山。

骨朽馀三窟，皮存尚一斑。伤心千古泪，相见雨潺潺。
【中吕】朝天子_学呆，妆痴
舒頔（元代）

学呆，妆痴，谁解其中意？子规叫道不如归，劝不醒当朝贵。闲是非，子心
无愧。尽教他争甚底，不如他瞌睡，不如咱沉醉，都不管天和地。
观音大士赞
释师范（宋代）

大哉观自在，善观诸音声。
而於诸音声，不作音声见。
是见亦寂灭，亦无寂灭者。
由来离众苦，处处得解脱。
分身十方刹，救度於一切。
然於救度中，而无救度想。
如春在百花，不分长短枝。
又如月在水，不分大小器。
寻声随所念，平等获利益。
是三十三应，十四无畏法。
量方便大门，一一皆成就。
一一成就处，当体皆如幻。
我观如幻相，愿作如幻赞。
若有见闻者，当作如是观。
小瓮瓶
钱时（宋代）

小瓮瓶，形模端正玉色明。
乌聊山边才百文，见者叹赏不容声。
山知物无贱与贵，要在制作何如耳。
轮囷如瓠不脱俗，虽玉万镒吾何取。
王止二日闻斯言，欣然为赋瓮瓶篇。
浊世愦愦随风旋，跖不夷谋吁可怜。
百年气节一朝捐，身落粪壤心窬穿。
岂不见齐田鲁季势薰天，万世之下箪瓢贤。
新作纸屏隆师为作山水笔墨略到而远意有馀戏题此句末句盖取所谓柴门鸟雀噪游子千里至也
程俱（宋代）

急雨初收山吐云，清溪曲曲抱烟村。抛书午枕无人唤，归梦真疑雀噪门。
惜红衣 黔山遇雪即景，有怀
易顺鼎（清代）

射虎功名，呼鹰意气，壮怀都左。絮帽茸裘，吟魂乱山锁。

芦沟立马，还记得、年时双鬓曾亸。何处酒家，指篱根灯火。

紫琴断韵，翠被凄香，销凝正无那。江梅几点残雪，带愁堕。

漫惹梨花梦影，化作晓云千朵。料玉楼横笛，有个冻鬟招我。
至上高邑
阮阅（宋代）

上蔡人归古县封，蜀江依旧水流东。
末山云散庵犹在，敖岭丹成井已空。
九日不饮
寇准（宋代）

云淡长空日欲斜，水边衰柳噪寒鸦。
病来不饮空凄感，独绕东篱咏菊花。
三诗寄郭古夫
赵蕃（宋代）

巫峡闻归旆，潇湘说定居。
若亲千里面，曾捧一缄书。
山桧风霜老，江枫日夜疏。
穷秋已凉冷，体候复何如。
赋得轻燕受风斜
常纪（清代）

澹荡和风细，差池海燕轻。纤姿翻紫翮，逸态度青苹。

自觉泠然善，非同翩若惊。由来天地阔，任尔自飞鸣。
浅色牡丹
徐渭（明代）

墨染娇姿浅淡匀，画中亦足赏青春。
长安醉客靴为祟，去踏沉香亭上尘。
杨柳枝词九首·其一
刘禹锡（唐代）

塞北梅花羌笛吹，淮南桂树小山词。
请君莫奏前朝曲，听唱新翻杨柳枝。
梅村野人家小憩
陆游（宋代）

正遣清诗觅菊栽，穿云涉水又寻梅。
万牛不挽新愁去，一鸟还寻午梦回。
老媿逢人说幽愤，穷能随事学低摧。
江边漂母何为者？无食王孙未易哀。
哭垣侄 其一
李贻德（清代）

汝约吴阊去，春来返故关。离樽成永诀，衰柳忍重攀。

流水入何处，荒园鸟独还。闺中前夜月，犹是望刀环。
四月八日徐郡公得雄赋此贺之 其一
张萱（明代）

丰渚罗浮共毓灵，喜逢浴佛得宁馨。玺书已报车增盖，筦簟曾占旆缀铃。

善积相门贻相种，天开文运诞文星。他年印绶重登阁，名姓先联千佛经。
同陈明水鼓山诗
傅汝舟（明代）

入洞风初定，乘桥日半明。
断岩流水转，低树湿云行。
林缺呈江练，泉香长石英。
谁怜去国者，犹听暮猿声。
喜微师自水西归
徐熥（明代）

开士从何来，云自山中归。去住无定迹，有如閒云飞。

随方皆净土，何处非禅机。城市虽红尘，不染静者衣。
春江晚景
张九龄（唐代）

江林多秀发，云日复相鲜。
征路那逢此，春心益渺然。
兴来只自得，佳处莫能传。
薄暮津亭下，余花满客船。
御街行·香熏斗帐相逢乍
赵长卿（宋代）

香熏斗帐相逢乍。正宫漏、沈沈夜。月飞梅影上帘栊，标致风流夜雅。眼波横浸，照人百媚，无限叮咛话。玉鞍门上嘶归马。趱行色、难留也。别来花艳不禁春，浪向东风轻嫁。空馀小院，博山修竹，依旧窗儿下。
祝滇南刘谦山师七十寿言八首 其三
曹家达（清代）

业举已刍狗，当时烦细论。非公惭偃室，独立只程门。

字灭怀中刺，评馀纸上痕。迩来寻旧迹，怆恍不能言。
题介公庙
张商英（宋代）

十九年从晋重耳，艰棘忧危同践履。田中乞食桑下谋，茧足周旋垂万里。

一心奉事不自欺，逆知天意开公子。及河忽闻舅犯言，如以朝衣蹈泥滓。

鄙夫岂可与同行，携母入山甘隐藏。公子归来霸业强，筑坛践土尊天王。

大夫卿士环佩锵，斩袪寺人纷颉颃。念子昔者皆奔亡，舍我长逝情怛伤。

大蒐纵火焚山冈，烈焰不肯回刚肠。嗟乎义士不可量，何人谬作龙蛇章。
用韵自述
许月卿（宋代）

菊花开处即重阳，月桂中秋夜夜香。
紫绶象环如鲁叟，纶巾羽扇亦周郎。
不忧鸿雁稻粱少，但恐鹤猿松菊荒。
宰相山中书几考，清风明月老平章。
致酒行
蒋麟昌（清代）

北风吹冻雨，打户声潇潇。兀坐心不怡，冲泥步南郊。

南郊古梅色，皎洁如琼瑶。绛者或间之，又如朝霞明层霄。

曲曲村外村，行行桥畔桥。青帘茅店三尺飘，当炉少女年垂髫。

朅来顾瞻兴不浅，呼童邀客沽醇醪。客闻我言大拊掌，为言良会思前宵。

众醉君独醒，轰饮嗤吾曹。闻君持酒戒，酒政胡重料。

我言客太拘，矫枉殊非高。达人贵性适，有时餔其糟。

忆昔客北平，身穿敝黑貂。雪花大于鸦，惊沙如怒涛。

千树尽僵脱，百草无茁苗。哀笳揭天风，断雁时叫号。

北酒斗十千，倾囊不足供炰羔。今值故乡乐，况复梅花朝。

幽香天半下仙子，绝胜锦帐缠红绡。眼前景物讵易得，忍使春色悲寂寥。

君不见，古人千日不饮饮必醉，横眠倒载何逍遥。

人生束缚多郁陶，兴到即饮从吾豪。
三月初一日晴色甚快人意晚宿撮石岭陈氏书院
虞俦（宋代）

昨晚雨不止，今朝天假晴。
路乾里堠缩，人健板舆轻。
父老惊相顾，亲朋渐出迎。
端知华表鹤，珍重故乡情。
春使道中作三首
欧阳修（宋代）

执手意迟迟，出门还草草。
无嫌去时速，但愿归时早。
北风吹雪犯征裘，夹路花开回马头。
若无二月还家乐，争奈千山远客愁。
南安岩
郭祥正（宋代）

汀梅之间山万重，南安岩窦何玲珑。青葱屹立敞四壁，巧匠缩玲难为工。

嗟予俗缚未能往，愿得结草与岩松。遂登彼岸达正觉，月落岩下松生风。
赠淮阳中丞王公子虞入户部六绝 其五
王世贞（明代）

青天秀出南岷山，万古长留白雪閒。闻道山头山色改，欲施霖雨遍人间。
春分前一日 其三
韩淲（宋代）

细雨桃树枝，依流欲舒红。水深相发挥，倍觉多春工。

从渠武陵源，不与人迹通。冯生天地间，我汝俱樊笼。
莺啼序 壬寅夏，见彩云于都门，今重逢海上。夔笙拟赠，余亦继声
程颂万（清代）

情天靓霞界暝，殢淞帘梦雨。骑来晚、重系筝坊，看花人似前度。

怨尊共、山颦易夕，欢场事往仍孤注。检衫尘闲证，钗钿黯埋花絮。

旧劫仙巢，涎尾燕子，指神山甚处。尽惆怅、惊浪蓝桥，殿鸾人换歌舞。

傍荆驼、宵回绣毂，彩幡下、琉璃交护。惜刚风、轻锁瑶房，质迷空雾。

西王母笑，北烛人归，画图眷旧侣。谩问讯、浣溪春骑，踏月呼影，罨画移家，废弦安谱。

匀蛾倦碧，量腰惊瘦，生来随分能倾国。阅兴亡、只在斜阳渡。

新亭涕泪，阑干拍遍无人，劝客惜取金缕。

雕屏暖烛，剩说无双，尚旧家燕户。暗替数、相思徽轸，入破涛声，凤咽仙山，雁迷平楚。

关河坠羽，开天遗事，黄金何物能铸泪。甚风波、容易蠡舟去。

登楼无那秋悲，第一江山，断魂见汝。
癸夘季夏病中
陶安（明代）

陇云溪柳别多年，棹入荷花水镜天。心若有愆如桎梏，身能无病即神仙。

行吟骚国滋兰畹，梦断诗家种秫田。尤物可人皆澹泊，惟存书癖老逾坚。
槎
张至龙（宋代）

槁形冷度几晨昏，不受东风一点恩。
却有仟人求作伴，浪游星渚到天门。
和李方叔惠嵩山术煎松黄二首·右松煎
范祖禹（宋代）

直干千年老雪霜，不随群木四时芳。
冥冥黛色凝寒碧，冉冉云英末嫩黄。
仙桂一枝聊比德，幽兰九畹幸同香。
移文应怪归来晚，安石东山兴未忘。
送吴秀才之山西
朱庆馀（唐代）

泽潞西边路，兰桡北去人。出门谁恨别，投分不缘贫。

杯酒从年少，知音在日新。东湖发诗意，夏卉竟如春。
台城晓朝曲
温庭筠（唐代）

司马门前火千炬，阑干星斗天将曙。朱网龛鬖丞相车，

晓随叠将朝天去。博山镜树香zv茸，袅袅浮航金画龙。

大江敛势避辰极，两阙深严烟翠浓。
寄思溪老藏叟珍上人
蒲寿宬（宋代）

万折苕溪水，精庐若个边。
菰菱时入供，包锡暮行船。
月朗无云夜，雕横欲雪天。
了知身是客，莫负故山缘。
赋得临江迟来客
公乘亿（唐代）

江上晚沈沈，烟波一望深。向来殊未至，何处拟相寻。

柳结重重眼，萍翻寸寸心。暮山期共眺，寒渚待同临。

北去鱼无信，南飞雁绝音。思君不可见，使我独愁吟。
书感
陆游（宋代）

驱山不障东逝波，一尊莫惜醉颜酡。
斜风细雨苕溪路，我是後身张志和。
晚年勤道自修诗
晃逈（宋代）

老来何故惜分阴，如月明亏魄渐侵。
进道不遑求广智，随时随处且冥心。
木兰回跸驻避暑山庄之作
弘历（清代）

木兰脩狝薄言回，小驻山庄镐宴开。未久秋风催辔去，讶同日影上窗来。

千层锦树红兼绿，一道玉溪漩复洄。寻鹿得欣否亦可，为他岩景耐徘徊。
秋日韦少府厅池上咏石
杨巨源（唐代）

主人得幽石，日觉公堂清。一片池上色，孤峰云外情。

旧溪红藓在，秋水绿痕生。何必澄湖彻，移来有令名。
送杜仲微知容州
周孚（宋代）

丁年不负短檠灯，中岁危涂屡折肱。自古诗人固屯蹇，喜公今日少骞腾。

遥知去路方收秫，预约来书定凿冰。勾漏丹砂能寄否，据床扶病发鬅鬙。
雩阳十景 其四 鸡嶂晓烟
胡奎（元代）

旸谷金鸡天上啼，日高青嶂树烟低。从教截得山前路，一寸乡心定不迷。
春思
方回（元代）

枯树重看发刺桐，似闻陌上已残红。
多端世故干戈后，大好春光老病中。
万户独难侯李广，两生宁肯圣孙能。
画楼著燕朱帘卷，别有冥冥物外鸿。
萧朝散惠石本韩干马图马亡后足
张耒（宋代）

世人怪韩生，画马身苦肥。
干宁忍不画骥骨，当时厩马君未知。
开元太平国无事，战马卷甲饱不骑。
玉关橐驼通万里，长安第宅连诸姨。
笙歌锦绣遍一国，六龙长闲空食粟。
霜甜秋草沙苑游，日暖春波谓川浴。
脽圆腰稳目生光，细尾丰膺毛帖肉。
珠鞍玉镫骄不行，岂有尘埃侵四足。
韩生丹青写天厩，磊落万龙无一瘦。
岂知车下骨如墙，饥食草根刺伤口。
君家古图才半身，千里腾骧已有神。
回身侧顾不无意，剪鬃络头嗟失真。
君不见太宗战马拳腹毛，身骑此马缚群豪。
龙虎精神金鼓气，岂有闲地供脂膏。
至令画图快胸臆，想见虬须亲破贼。
那知但爱厩中肥，渔阳筋脚蹄如石。
神驹入水随烟云，蜀山石路无行人。
六骥悲鸣足流血，骑骡遗事一酸辛。
西岩
薛涛（唐代）

凭阑却忆骑鲸客，把酒临风手自招。

细雨声中停去马，夕阳影里乱鸣蜩。
依韵和寒食偶书
梅尧臣（宋代）

去岁逢今日，雨寒田舍家。
系骢乌臼树，烧眼杜鹃花。
转坞泥塍滑，迷村草径叉。
旋挑初出笋，漫掐自生茶。
农斧穿桑齾，牛童绾髻丫。
乡园方在远，看及种胡麻。
牵牛花三首
杨万里（宋代）

晓思欢欣晚思愁，绕篱萦架太娇柔。
木犀未发芙蓉落，买断西风恣意秋。
寄路倅洪泽阻水 其一
徐积（宋代）

黄金宫阙紫瑶关，鹓鹭思陪玉笋班。仙仗好教凫舄去，客槎却在斗牛閒。

有为义对霜涛涌，无敌诗同铁阵閒。谁报京师群弟子，先生吏隐鬓毛斑。
绍兴乙卯张安国为右史明清与仲信兄梁举善郭
王明清（宋代）

凄凉宝钿初分际，愁绝清光欲破时。
留与人间作佳话，绿窗琼户老蛛丝。
喜次儿十二岁能诗兼画
洪繻（清代）

我少解诗文，作书性所拙。下笔走龙蛇，自笑同榾柮！

至于六法间，更不识毫发。每羡画、书、诗，昔人成三绝！

辋川图中景，米家船中物。时悬吾心目，谁能相彷佛！

吾儿秉幼慧，游思造化窟。湿墨入鸿濛，佳句出仓猝。

有画兼有诗，文字亦勃勃。但此俱末艺，未可矜宝筏。

郑虔老画师，王维徒诗佛。儒生抱膝吟，贵能知治忽。

区区笔墨中，小材同线袜。右相驰丹青，局促伏堂阙。

庶子号浮华，承平空黼黻。汝果为通才，须立邺侯骨。

早慧未足奇，老成斯卓越。方今天地非，有才良拂郁。

沧海横流时，无才更沈没。万卷床前书，供汝自除祓。

汝以艺为游，勿以艺为汨！有成作班超，无成作楚屈！
怀友人赵蹈中
周南（宋代）

妙质端能劲，除官正尔迟。
和歌谁与共，掺别可无饥。
俗学訾豪夺，家人怨绝痴。
相看又秋暮，未敢叹余衰。
自岳州巴江下水，破晓至武昌，望汉阳、入汉口即目
洪繻（清代）

驳霞满天天色紫，五云台阁天中起。继以海市虚无间，蜃楼复在空明里。

凌霄万汇天机悬，火布水锦风轮旋。珊瑚玳瑁万家饰，虹栈星房九气鲜。

江光烂漫群龙戏，乃是千舟万舟至。叆叇三湘七泽天，缤纷四海五湖地。

汉阳、武昌夹岸长，东西南北控中央。安得江神一起鞭石梁，联络二十二省成一疆，朝轶大秦、暮扶桑！

呜呼我歌未罢开曙光，天苍苍兮江茫茫。愿乘槎兮出大荒！
汾上惊秋
苏颋（唐代）

北风吹白云，万里渡河汾。
心绪逢摇落，秋声不可闻。
颂古六十二首 其五十三
释清远（宋代）

犊牛生子颇相谙，两眼通红色似蓝。把火照来无觅处，大家普请一时参。
同
郑思肖（宋代）

一刻积一日，因循忽七年。孰云天道迩，不鉴下民冤。

海陆频征战，城池尽变迁。吾君幸何地，数祷紫微垣。
东城桂三首
白居易（唐代）

苏之东城，古吴都城也。今为樵牧之场。
有桂一株，生乎城下，惜其不得地，因赋三绝句以唁之。

子堕本从天竺寺，根盘今在阖闾城。
当时应逐南风落，落向人间取次生。

霜雪压多虽不死，荆榛长疾欲相埋。
长忧落在樵人手，卖作苏州一束柴。

遥知天上桂花孤，试问嫦娥更要无。
月宫幸有闲田地，何不中央种两株。
寄题方氏赏心亭
周行己（宋代）

日月欻不淹，万物纷回薄。冬索复春敷，夏茂以秋落。

彼来无穷期，讵可尽酬酢。人生聊尔耳，政应如解箨。

可料百年身，胡为自束缚。达人畅高情，物物各有乐。

浊醪随身置，心赏悟远托。陶阮寓酒意，斯亭岂虚作。
和光亭二首
郭印（宋代）

有爱即耽著，竹色共花光。
何似无心人，尧桀两相忘。
竹
贾岛（唐代）

篱外清阴接药栏，晓风交戛碧琅玕。
子猷没后知音少，粉节霜筠漫岁寒。
游郭希吕石洞二十咏 其五 月峡
刘过（宋代）

两崖限东西，里有一带天。老蟾更多事，驾月下潺湲。
病起十首
刘克庄（宋代）

有粟二囷书数厨，一生受用小规模。
要令后裔师吾俭，不愿多规使尔愚。
旋作续书传福畴，偶成小楷付官奴。
自惭未至韩公地，老语谆谵谩劝符。
友人陈槱得杨补之三昧赏之以诗
白玉蟾（宋代）

梅花不清是水清，最是一枝溪上横。
梅花不明是雪明，冻折老梢飘碎琼。
梅花不暗是雨暗，隔篱和雨粘珠糁。
梅花不淡是烟淡，烟锁江村烟惨惨。
梅花不枯是霜枯，霜后不俗霜前粗。
梅花不瘦是月瘦，月下徘徊孤影峭。
梅花不寒是风寒，落英飞上玉阑干。
梅花不湿是露湿，冷蕊含羞晓呜唈。
雪明偏见梅花魂，笔下六花堆烂银。
水清偏见梅花骨，笔下一溪寒浸月。
烟淡偏见梅花情，笔下一片黄昏晴。
雨晴偏见梅花貌，笔下娉婷向人笑。
月瘦偏见梅花真，笔下蟾蜍弄早春。
霜枯偏见梅花操，笔下飞霜送春耗。
露湿偏见梅花奇，笔下冷蕊垂百琲。
风寒偏见梅花意，笔下萧骚夺云气。
有人身心似梅花，写出清浅与横斜。
补之若见亦惊嗟，机杼迥然别一家。
繁处不繁简处简，雪迷晓色月迷晚。
更得一些香气浮，阳春总在君笔头。
城隍庙赛雨二首
羊士谔（唐代）

零雨慰斯人，斋心荐绿蘋.山风箫鼓响，如祭敬亭神。

积润通风里，推诚奠一卮。回飙经画壁，忽似偃云旗。
早发衡山
张孝祥（宋代）

飞廉盛怒土囊口，美满风帆真快哉。后日南山山下过，更留馀力扫尘埃。
舟过城门村清晓雨止日出 其一
杨万里（宋代）

五日银丝织一笼，金乌捉取送笼中。知谁放在扶桑树，祗怪满溪烟浪红。
补亡诗六首 其四 由庚
束皙（魏晋）

荡荡夷庚，物则由之。蠢蠢庶类，王亦柔之。道之既由，化之既柔。

木以秋零，草以春抽。兽在于草，鱼跃顺流。四时递谢，八风代扇。

纤阿案晷，星变基躔。五纬不愆，六气无易。愔愔我王，绍文之迹。
又赠别霍子勉衷应召补鄞县尹六首 其五
庞嵩（明代）

士无德举主，先公忘己恩。子今酬知己，惟报君与民。

向彼潝潝徒，太虚过浮云。
登黄岩绝顶
张维屏（清代）

姊妹石娟娟，回看锁碧烟。
云深僧梦稳，壁峭客身悬。
舄下走飞瀑，杖头开洞开。
文殊峰上立，孤塔共巍然。
溪上
顾况（唐代）

采莲溪上女，舟小怯摇风。惊起鸳鸯宿，水云撩乱红。
一萼红 其四 红梅
王沂孙（宋代）

剪丹云。怕江皋路冷，千叠护清芬。弹泪绡单，凝妆枕重，惊认消瘦冰魂。

为谁趁、东风换色，任绛雪、飞满绿罗裙。吴苑双身，蜀城高髻，忽到柴门。

欲寄故人千里，恨燕支太薄，寂寞春痕。玉管难留，金樽易泣，几度残醉纷纷。

谩重记、罗浮梦觉，步芳影、如宿杏花村。一树珊瑚淡月，独照黄昏。
水龙吟·水晶宫绕千家
晁补之（宋代）

水晶宫绕千家，卞山倒影双溪里。白苹洲渚，诗成春晚，当年此地。行遍瑶台，弄英携手，月婵娟际。算多情小杜，风流未睹，空肠断、枝间子。一似君恩赐与，贺家湖、千峰凝翠。黄粱未熟，红旌已远，南柯旧事。常恐重来，夜阑相对，也疑非是。向松陵回首，平芜尽处，在青山外。
次韵子永雪後见赠
范成大（宋代）

雪瓴待伴半阴晴，竟日檐冰溜雨声。
九陌泥乾尘未动，南山石雨塔犹明。
稍闻吉语占农事，便觉归心胜宦情。
想得秫田来岁好，瓦盆加酿灌愁城。
寄题申处士凫盟箕亭
张盖（清代）

负郭田畴水气中，隐君亭榭白云通。青连粳稻千村雨，香泛芙云万里风。

夏簟凉侵高士卧，新诗清绝老夫同。欲持百尺琅玕竹，向尔渔矶作钓翁。
和张文潜痛字韵
潘大临（宋代）

文章迩来气燄低，圣经颇遭馀子弄。公归除□□□□，荆舒之说惩应痛。
寄光公
晁说之（宋代）

湖上石楠花出屋，待久老僧来默默。
徐言经岁不出门，偶向今朝移苦竹。
有琴挂壁积尘埃，强之使弹响山谷。
至今两耳犹泠泠，边风日夜相思曲。
病起负暄菊篱一首
周紫芝（宋代）

卧疴初肃霜，小间倏玄冬。老境知几何，半落呻吟中。

医师固楚产，砭灼矜神功。巫师杂荒怪，呼吸生雷风。

江乡郁毒雾，禦湿无鞠藭。况复窘行役，六月伤蕴隆。

寒热遂百战，药石徒屡攻。槁项与黄馘，苶然非昔容。

逮兹脱九死，更生本苍穹。今晨颇欣悦，步我菊篱东。

无谁与共语，梵诵庶可终。忧乐有乘除，涉世殊穷通。

幸兹未暝间，有乐聊复从。
赠写真禧道人
陈师道（宋代）

久病多愁易老身，尘容衰鬓不长新。
早须置我山岩里，不是麒麟合上人。
送程伯禹归浮梁 其二
吕本中（宋代）

疾病因循懒出门，茅檐终日坐昏昏。雨声点滴松藏寺，人迹稀疏犬吠村。

时得使君相劳苦，胜于书札问寒温。只应此去添憔悴，又欠先生酒一尊。
淮南王
晁说之（宋代）

淮南王，解烧金，胡为黄叶落故林。
神仙鼎气覆千里，草木姿媚锺磬音。
夸诞之语恐难信，傥然安得我登临。
即今巨盗处处起，天子不贪淮南地。
追次康节先生小圃逢春之作
陈献章（明代）

时物纷纷共斗妍，好春多在语莺边。傍花随柳我寻句，剩水残山天赐年。

竹径旁通沽酒市，桃花乱点钓鱼船。而今我爱孙思邈，自古高人方又圆。
送何万下第归蜀 其二
司马光（宋代）

失意流年老，残春对夕阳。可堪临远道，更复举离觞。

花柳已萧索，云山复渺茫。西风如有意，音信勿相忘。
张澧州挽诗 其二
项安世（宋代）

坦然无一物，此意极寥寥。生死东西魄，盈虚早晚潮。

何人清夜省，举世万波摇。试把斯文诵，英魂或可招。
题蒲守刘公梅竹二首 其一
薛瑄（明代）

谁倾金醴醉仙娥，绰约朱颜总已酡。莫向风前吹玉笛，恐惊春梦入江波。
由雀儿岭入阆川青梁尾 其二
刘崧（元代）

路折千湾水，天垂四面山。野人初问战，过客乍投关。

地僻烧畬遍，溪深采葛閒。时时听鼙鼓，怅望不知还。
赠陈处士
赵令畤（宋代）

疏慵任过少年时，名利难交远近知。一洞落花春病酒，满楼明月夜吟诗。

展编海曲菰蒲叶，杖剪嵩阳楖栗枝。却话东林拟重去，伴僧闲逸白莲池。
十一月二十三夜通夕不寐为赋梅诗且怀斯远成父友弟及五首而晓书呈在伯 其三
赵蕃（宋代）

我欲赋梅诗，佳处不自呈。老树赏空旷，长条贵疏明。

既如幽人幽，又似贞女贞。可闻不可见，可见不可名。
丹阳来尹送至吕城惜别
钟芳（明代）

感旧今如昔，那堪会复离。莲舟忘坐久，燃烛爱归迟。

十载江湖梦，寸心天地知。多君无限意，星月共清漪。
读二疏传
李纲（宋代）

都门供张设祖道，冠盖如云声浩浩。送车百两知为谁，太傅少傅同归老。

道傍观者为泣下，贤哉大夫能自保。酒酣礼毕辞决去，脱若林泉放鱼鸟。

当时宣帝重法律，视遇公卿同隶皂。杨恽所坐秪语言，赵韩之诛亦草草。

故令二傅动归心，未必筋骸果衰稿。父子相随出汉关，归来自觉故乡好。

黄金散尽宴亲宾，日治酒殽供洒扫。肯将田宅遗子孙，清白传家最堪宝。

寂寥千载想风流，知止不辱何其早。
水调歌头
华岳（宋代）

英荚才开六，宝历已当千。人间收尽繁溽，凉意入虞弦。尽道荐衡交剡，更值生申佳节，喜色动闾阎。终夜望银汉，文宿贯台躔。

定燕秦，封晋魏，信当然。处处红莲开幕，曹掾岂能淹。见说玉堂飞诏，已许金闺通籍，蓬岛伴神仙。来岁寿卮酒，应醉御炉烟。
罗浮
李需光（明代）

四百峰峦奠粤东，峭天屹屹削芙蓉。瑞摇碧落珠光灿，丹转真坛紫气通。

崒嵂插空环翡翠，松杉夹道隐虬龙。登游欲问长生诀，须向山中访葛洪。
和洁堂见寿十章
马廷鸾（宋代）

大冬严寒至，病骨裹粗纩。
羸然祝鸡翁，不识山中相。
合州菩提院和严梦锡韵
郭印（宋代）

小刹迟留为觅船，欲凭一苇下长川。
磬传清韵每知晓，柏偃樛枝休问年。
末路风埃埋日月，故园松竹老云烟。
由来行止皆天定，遇坎乘流只信缘。